Brüsszel, 27.8.2004

COM(2004) 574 végleges

A BIZOTTSÁG KÖZLEMÉNYE

válaszul a független szakértők magas szintű munkacsoportjának megjegyzéseire és ajánlásaira a 6. keretprogram új eszközeinek hatékonysági értékeléséről{SEC(2004) 1057}

AZ ÖSSZEFÜGGÉSEK

A 6. keretprogramot elfogadó tanácsi és európai parlamenti határozatnak, valamint a külön "Integrálás" programnak megfelelően egy magas szintű szakértői munkacsoport jött létre 2003 októberében, hogy értékelje a 6. keretprogram új eszközeinek hatékonyságát.

A magas szintű munkacsoport azt a feladatot kapta, hogy végezze el a félidős értékelést az új eszközök hatékonyságáról és azok hozzájárulásáról a keretprogram célkitűzéseinek megvalósulásához, különös tekintettel a következőkre:

- A közösségi kutatás hozzáadott értéke a nemzeti támogatásokhoz képest;

- A kritikus tömeg;

- A kutatási kapacitás integrálása;

- Az irányítás egyszerűsítése.

Ennek megfelelően a magas szintű munkacsoport hivatalosan átadta a Bizottságnak - 2004. július 1-jén - jelentését, amely egy "vezetői összefoglaló" mellett egy bevezetőt és egy összefoglalót tartalmazott az összegyűjtött információkról és a 6. keretprogram felhasználóinak közössége által átadott főbb mondanivalókról, illetve tartalmazta mind a 6. keretprogram megvalósításának fennmaradó időszakára, mind a 7. keretprogram kidolgozásának perspektíváira vonatkozó következtetéseit és ajánlásait.

A BIZOTTSÁG ÁLLÁSPONTJA A MUNKACSOPORT MUNKÁJÁRÓL ÉS A MEGLÉVő KORLÁTOKRÓL

A Bizottság üdvözli aa tudományos közösségen belül folytatott átfogó vizsgálaton és konzultáción alapuló jelentés jó minőségét. Ezenfelül hangsúlyozza, hogy a munkacsoport által megfogalmazott következtetések többségükben nagyrészt egybeesnek saját megállapításaival, olyan megállapításokkal, amelyek - ahogyan a mellékletben szereplő bizottsági dokumentum mutatja - már "korrekciós intézkedések" elfogadásához is vezettek, abból a célból, hogy a 6. keretprogram használatát rugalmasabbá és könnyebbé tegyék. A 6. keretprogram fennmaradó időszakában még inkább várható ezen "korrekciós intézkedések" fokozottabb alkalmazása. Mindazonáltal azok az intézkedések, amelyek a meglévő jogi keret módosításához vezetnének (a keretprogramot elfogadó tanácsi határozat, külön programok, részvételi szabályok, a mintaszerződést elfogadó bizottsági határozat) csak a 7. keretprogram és jogi rendelkezéseinek kidolgozása során tervezhetők be.

A BIZOTTSÁG ÁLLÁSPONTJA A MUNKACSOPORT JELENTÉSÉNEK MONDANIVALÓIRÓL

A Bizottság elégedettséggel fogadja a munkacsoport főbb megállapításai közül az elsőt, amely megerősíti a Bizottság által a 6. keretprogram kidolgozása során végzett elemzéseket: az új eszközök célkitűzései érdemiek, különösen az Európai Kutatási Térség megvalósításához való várható hozzájárulásuk szempontjából, és az eszközök koncepciója jól alkalmazkodik ezekhez a célkitűzésekhez.

Teljes mértékben azonosul a munkacsoport azon következtetésével is, amely szerint a tudományos közösségnek megfelelő folyamatosságra van szüksége a rendelkezésére bocsátott eszközöket illetően. Ez egyszerre érvényes arra, hogy az ún. "hagyományos" eszközöket - különösen a célirányos, konkrét kutatási projekteket és más koordinációs akciókat - fenn kell tartani, illetve arra, hogy "új eszközöket" kell keresni, amilyenek az integrált projektek és a kiválósági hálózatok a 7. keretprogramon belül.

Ez egyébként teljes mértékben megfelel a Bizottság 2004. június 16-i, "A tudomány és a technológia, Európa jövőjének kulcsa - Iránymutatások az uniós kutatás támogatáspolitikájához" [1] című közleményében meghatározott iránymutatásoknak.

A munkacsoport harmadik lényeges megállapítása az új eszközök megvalósításával kapcsolatos, amelyet a javaslat benyújtásától az arra vonatkozó szerződés megkötéséig terjedő különféle fázisok szerint részleteznek. A Bizottság tudatában van annak, hogy el kell végezni bizonyos javításokat az új eszközök megvalósítása szempontjából, így már elfogadott és alkalmazott bizonyos számú "korrekciós intézkedést" ezzel kapcsolatban, amelyek némelyikét még erősíteni kell a 6. keretprogram megvalósítása során. Nem azonosul azonban minden, a jelentésben foglalt megállapítással, nevezetesen azokkal, amelyek a célkitűzések és az eszközök megválasztásában teljes szabadságot adnának a résztvevőknek, illetve a résztvevők egyes kijelentéseivel a javaslatok értékelési eljárásának minőségével kapcsolatban.

Ezenfelül a Bizottság rámutat arra, hogy a munkacsoport munkája a 7. keretprogram előkészítésének távlatából is figyelembe veendő. Ilyen szempontból emlékeztet arra a vállalására is, amelyet 2004. június 16-i, "A tudomány és a technológia, Európa jövőjének kulcsa - Iránymutatások uniós kutatás támogatáspolitikájához" című közleményében tett. "A pénzügyi és adminisztratív intézkedéseket felül kell vizsgálni és a tényleges tapasztalatok függvényében kell azokat egyszerűsíteni. Ennek érdekében megindul egy folyamat, amely bevonja majd a programok felhasználóit és a nemzeti kutatási struktúrákat. A pénzügyi szabályzatokat felül kell vizsgálni és javaslatok benyújtására kerül majd sor a Tanácsnak és az Európai Parlament számára a Bizottságnak a következő keretprogramra és annak részvételi szabályaira vonatkozó határozati javaslatai keretében."

Ilyen értelemben a Bizottság megkezdte a finanszírozási mechanizmusok átgondolását, annak érdekében, hogy olyan eszközöket tárjon fel, amelyek - miközben biztosítják a szükséges átláthatóságot a közpénzek felhasználásában - tovább enyhítik a résztvevők kötelezettségeit.

Az eszközök megvalósításával kapcsolatos ajánlások mindegyikével kapcsolatosan a csatolt dokumentum részleteiben bemutatja a helyzet elemzését és a Bizottság álláspontját, valamint értelemszerűen a már elfogadott, betervezett, vagy - amennyiben ezek a jogi keret módosítását igénylik - a 7. keretprogramban bevezetésre javasolt korrekciós intézkedéseket.

[1] COM(2004)353